标题：思治论
原文
方今天下何病哉！其始不立，其卒不成，惟其不成，是以厌之而愈不立也。 
凡人之情，一举而无功则疑，再则倦，三则去之矣。今世之士，所以相顾而莫肯 
为者，非其无有忠义慷慨之志也，又非其才术谋虑不若人也，患在苦其难成而不 
复立。不知其所以不成者，罪在于不立也。苟立而成矣。 
今世有三患而终莫能去，其所从起者，则五六十年矣。自宫室祷祠之役兴， 
钱币茶盐之法坏，加之以师旅，而天下常患无财。五六十年之间，下之所以游谈 
聚议，而上之所以变政易令以求丰财者，不可胜数矣，而财终不可丰。自澶渊之 
役，北虏虽求和，而终不得其要领，其后重之以西羌之变，而边陲不宁，二国益 
骄。以战则不胜，以守则不固，而天下常患无兵。五六十年之间，下之所以游谈 
聚议，而上之所以变政易令以求强兵者，不可胜数矣，而兵终不可强。自选举之 
格严，而吏拘于法，不志于功名；考功课吏之法坏，而贤者无所劝，不肖者无所 
惧，而天下常患无吏。五六十年之间，下之所以游谈聚议，而上之所以变政易令 
以求择吏者，不可胜数矣，而吏终不可择。财之不可丰，兵之不可强，吏之不可 
择，是岂真不可耶？故曰：“其始不立，其卒不成，惟其不成，是以厌之而愈不 
立也。 
夫所贵于立者，以其规摹先定也。古之君子，先定其规摹，而后从事，故其 
应也有候，而其成也有形。众人以为是汗漫不可知，而君子以为理之必然，如炊 
之无不熟，种之无不生也。是故其用力省而成功速。 
昔者子太叔问政于子产。子产曰：“政如农功，日夜以思之，思其始而图其 
终，朝夕而行之，行无越思，如农之有畔。”子产以为不思而行，与凡行而出于 
思之外者，如农之无畔也，其始虽勤，而终必弃之。今夫富人之营宫室也，必先 
料其赀财之丰约，以制宫室之大小，既内决于心，然后择工之良者而用一人焉， 
必告之曰：“吾将为屋若干，度用材几何？役夫几人？几日而成？土石材苇，吾 
于何取之？”其工之良者必告之曰：“某所有木，某所有石，用材役夫若干，某 
日而成。”主人率以听焉。及期而成，既成而不失当，则规摹之先定也。 
今天下则不然。百官有司，不知上之所欲为也，而人各有心。好大者欲王， 
好权者欲霸，而偷者欲休息。文吏之所至，则治刑狱，而聚敛之臣，则以货财为 
急。民不知其所适从也。及其发一政，则曰姑试行之而已，其济与否，固未可知 
也。前之政未见其利害，而后之政复发矣。凡今之所谓新政者，听其始之议论， 
岂不甚美而可乐哉。然而布出于天下，而卒不知其所终。何则？其规摹不先定也。 
用舍系于好恶，而废兴决于众寡。故万全之利，以小不便而废者有之矣；百世之 
患，以小利而不顾者有之矣。所用之人无常责，而所发之政无成效。此犹适千里 
不斋粮而假丐于涂人；治病不知其所当用之药，而百药皆试，以侥幸于一物之中。 
欲三患之去，不可得也。 
昔者太公治齐，周公治鲁，至于数十世之后，子孙之强弱，风俗之好恶，皆 
可得而逆知之。何者？其所施专一，则其势固有以使之也。管仲相桓公，自始为 
政而至于霸，其所施设，皆有方法。及其成功，皆知其所以然，至今可覆也。咎 
犯之在晋，范蠡之在越，文公、勾践尝欲用其民，而二臣皆以为未可，及其以为 
可用也，则破楚灭吴，如寄诸其邻而取之。此无他，见之明而策之熟也。 
夫今之世，亦与明者熟策之而已。士争言曰：如是而财可丰，如是而兵可强， 
如是而吏可择。吾从其可行者而规摹之，发之以勇，守之以专，达之以强，日夜 
以求合于其所规摹之内，而无务出于其所规摹之外。其人专，其政一，然而不成 
者，未之有也。财之不丰，兵之不强，吏之不择，此三者，存亡之所从出，而天 
下之大事也。夫以天下之大事，而有一人焉，独擅而兼言之，则其所以治此三者 
之术，其得失固未可知也。虽不可知，而此三者决不可不治者可知也。 
是故不可以无术。其术非难知而难听，非难听而难行，非难行而难收。孔子
曰：“好谋而成。”使好谋而不成，不如无谋。盖世有好剑者，聚天下之良金， 
铸之三年而成，以为吾剑天下莫敌也，剑成而狼戾缺折不可用。何者？是知铸而 
不知收也。今世之举事者，虽其甚小，而欲成之者常不过数人，欲坏之者常不可 
胜数。可成之功常难形，若不可成之状常先见。上之人方且眩瞀而不自信，又何 
暇及于收哉！ 
古之人，有犯其至难而图其至远者，彼独何术也？且非特圣人而已。商君之 
变秦法也，撄万人之怒，排举国之说，势如此其逆也。苏秦之为从也，合天下之 
异以为同，联六姓之疏以为亲，计如此其迂也。淮阴侯请于高帝，求三万人，愿 
以北举燕赵，东击齐，南绝楚之粮道，而西会于荥阳。耿弇亦言于世祖，欲先定 
渔阳，取涿郡，还收富平而东下齐，世祖以为落落难合。此皆越人之都邑而谋人 
国，功如此其疏也。然而四子者行之若易然。出于其口，成于其手，以为既已许 
吾君，则亲挈而还之。今吾以自有之天下，而行吾所得为之事，其事又非有所拂 
逆于天下之意也，非有所待于人而后具也，如有财而自用之，有子而自教之耳。 
然而政出于天下，有出而无成者，五六十年于此矣。是何也？意者知出而不知收 
欤？非不知收，意者汗漫而无所收欤？故为之说曰：先定其规摹而后从事。先定 
者，可以谋人。不先定者，自谋常不给，而况于谋人乎！ 
且今之世俗，则有所可患者，士大夫所以信服于朝廷者不笃，而皆好议论以 
务非其上，使眩于是非，而不知其所从。从之，则事举无可为者，不从，则其所 
行者常多故而易败。夫所以多故而易败者，人各持其私意以贼之，议论胜于下， 
而幸其无功者众也。富人之谋利也常获，世以为福，非也。彼富人者，信于人素 
深，而服于人素厚，所为而莫或害之，所欲而莫或非之，事未成而众已先成之矣。 
夫事之行也有势，其成也有气。富人者，乘其势而袭其气也。欲事之易成，则先 
治其所以信服天下者。 
天下之事，不可以力胜。力不可胜，则莫若从众。从众者，非从众多之口， 
而从其所不言而同然者，是真从众也。众多之口非果众也，特闻于吾耳而接于吾 
前，未有非其私说者也。于吾为众，于天下为寡。彼众之所不言而同然者，众多 
之口，举不乐也。以众多之口所不乐，而弃众之所不言而同然，则乐者寡而不乐 
者众矣。古之人，常以从众得天下之心，而世之君子，常以从众失之。不知夫古 
之人，其所从者，非从其口，而从其所同然也。何以明之？世之所谓逆众敛怨而 
不可行者，莫若减任子。然不顾而行之者，五六年矣，而天下未尝有一言。何则？ 
彼其口之所不乐，而心之所同然也。从其所同然而行之，若犹有言者，则可以勿 
恤矣。 
故为之说曰：“发之以勇，守之以专，达之以强。苟知此三者，非独为吾国 
而已，虽北取契丹可也。 
作者
苏轼：  苏轼苏轼（1037年1月8日－1101年8月24日），字子瞻，又字和仲，号“东坡居士”，世人称其为“苏东坡”。北宋著名文学家、书画家、诗人，豪放派词人代表。
背景
《思治论》针对时之“三患”（财之不丰、兵之不强、吏之不择）之弊，指出要“课百官，安万民，厚财货，训兵旅”；又分别在《万言书》和《辨试馆职札子之二》中力斥时弊，又向神宗提出其改革纲领乃“法相因则事易成，事有渐则民不惊”，更力主择贤选能并望神宗能“与二三大臣孜孜讲求，磨以岁月，则积弊自去而人不知”。如此等等，可见东坡既非守旧儒生，亦非空腐文士，而是既谋革新、复图渐进的务实型人物。 
“早在青年时代，苏轼就是主张革新政治的。他在宋仁宗嘉祐五年（公元一○六○年）应“制科”考试时的试卷《进策》（包括《策略》、《策制》和《策断》共25篇）以及后来在凤翔判官任上所作的《思治赋》中，就表达了自己的政治思想，提出了许多切中时弊的改革主张。他不但一针见血地指出北宋当时“有治平之名无治平之实”，“财之不丰，兵之不强，吏之不择”是关系国家存亡的主要时弊，以及这种弊病迟迟得不到革除的原因，在于皇帝的只务虚名而不求实效和大小官员们的因循苟且，不思改革，而且针对这些时弊，提出了“课百官”、“安万民”、“厚货财”、“训兵旅”的革新措施。在政治上，他主张“历法禁”，要像商鞅、韩非那样，“用法治于大臣，而后及于疏贱”；他主张“决壅蔽”，鼓吹整顿吏治，任用贤能，罢斥冗员，使下情得以上达。在财政上，他主张“均户口”，“较赋役”，改变那种“富者地日紧益，而赋不加多，贫者地日以削，而赋不减少，”的极端不合理现象，刹住越来越严重的兼并之风，“使民得以少苏”；他主张“厚货财”，“省奉给”，“节用廉取”，裁减“冗官”、“冗兵”，以减轻老百姓的负担。在军事上，他主张“教战守”、“训后旅”，教会平民打仗，“使民得更代而为兵，兵得复还而为民”，借以提高军队的战斗力，巩固边防，抵抗辽、夏的侵略，从而结束从前那种募民为兵，终身服役，在对外战争中，“使老弱不堪之卒，拱手而就戳，以百万之众，而见屠于数千之兵的悲剧。”
由此可见，苏东坡在青年时代就是一位主张变革的有理想和抱负的政治家。
铭刻地点
凤翔东湖苏公祠前院影壁上
应用
1.古之人，有犯其至难而图其至远者，彼独何术也？
著名教育教王金战的班训（见《英才是怎样造就的》）。向至高至难的地方冲击，才能够达到至臻至美的境界；向至高至难的地方发起挑战，才能够达到最远的目标。意思就是，一个人敢于挖掘潜力，挑战极限，就能超越自我。用伟人毛泽东的话说就是：“无限风光在险峰。”
2.今世之举事者，虽其甚小，而欲成之者常不过数人。
3.剑成而狼戾缺折不可用，是何也？是知铸而不知收也。”